钦定古今图书集成/明伦汇编/氏族典/第251卷 > 张慎言
## 钦定古今图书集成/明伦汇编/氏族典/第251卷 > 张慎言

按《明外史张慎言传》：“慎言，字金铭，阳城人。祖昇，河南
参政。慎言举万历三十八年进士，除寿张知县，有能
声，调繁曹县。泰昌时，擢御史。天启初，出督畿辅屯田，
尝疏荐赵南星，劾冯铨，铨大恨。五年，慎言已假归，铨
属曹钦程论劾，诬盗曹县库银三千，遂下抚按征赃，
编戍肃州。庄烈帝即位，赦免。崇祯元年，起故官，擢太”
仆少卿。历太常卿、刑部右侍郎。谳耿如杞狱不称旨，
落职归。久之，召为工部右侍郎，由左侍郎迁南京户
部尚书，改南京吏部，掌右都御史事。十七年三月，京
师陷。五月，福王即位南京，命慎言理部事。乞休，加太
子太保。山西尽陷于贼，慎言无家可归，流寓芜湖、宣
城间。国亡后，疽发于背卒。